Document ID: 32015D0348

KOMISIJAS ĪSTENOŠANAS LĒMUMS (ES) 2015/348
(2015. gada 2. marts)
par dažu mērķu, kas iekļauti valsts vai funkcionālo gaisa telpas bloku plānos, kuri iesniegti saskaņā ar Eiropas Parlamenta un Padomes Regulu (EK) Nr. 549/2004, atbilstību Savienības mēroga darbības uzlabošanas mērķiem otrajam pārskata periodam
(izziņots ar dokumenta numuru C(2015) 1293)
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 10. marta Regulu (EK) Nr. 549/2004, ar ko nosaka pamatu Eiropas vienotās gaisa telpas izveidošanai (pamatregula) (1), un jo īpaši tās 11. panta 3. punkta c) apakšpunktu,
tā kā:
(1)
Saskaņā ar Regulu (EK) Nr. 549/2004 dalībvalstīm ir jāpieņem valsts vai funkcionālo gaisa telpas bloku (FAB) plāni, kas ietver saistošus valsts mērķus vai FAB līmeņa mērķus, nodrošinot atbilstību Savienības mēroga darbības uzlabošanas mērķiem. Šajā regulā ir arī noteikts, ka Komisijai, pamatojoties uz minētās regulas 11. panta 6. punkta d) apakšpunktā minētajiem kritērijiem, ir jānovērtē minēto mērķu atbilstība un ka Komisija var pieņemt lēmumu izdot ieteikumus, ja tā konstatē neatbilstību minētajiem kritērijiem. Sīkāk izstrādāti attiecīgie noteikumi ir izklāstīti Komisijas Īstenošanas regulā (ES) Nr. 390/2013 (2).
(2)
Ar Komisijas Īstenošanas lēmumu 2014/132/ES (3) tika pieņemti galveno darbības jomu - drošība, vide, veiktspēja un izmaksu efektivitāte - Savienības mēroga darbības uzlabošanas mērķi otrajā pārskata periodā (2015-2019).
(3)
Dalībvalstis līdz 2014. gada 1. jūlijam Komisijai iesniedza darbības uzlabošanas plānus, kuri visi bija izstrādāti FAB līmenī. Bija vairāki gadījumi, kad sākotnēji tika iesniegti tikai plānu projekti. Turklāt vairāki plāni pēc tam tika grozīti, papildinot tos vai labojot kļūdas (pēdējie - 2015. gada 9. janvārī). Novērtējumā Komisija balstījās uz jaunāko iesniegto informāciju.
(4)
Darbības izvērtēšanas iestāde, kam saskaņā ar Īstenošanas regulas (ES) Nr. 390/2013 3. pantu uzticēts sniegt palīdzību Komisijai darbības uzlabošanas sistēmas īstenošanā, 2014. gada 7. oktobrī iesniedza Komisijai sākotnējo novērtējuma ziņojumu un 2014. gada 15. decembrī - atjauninātu minētā ziņojuma versiju. Komisija no darbības izvērtēšanas iestādes saņēma arī ziņojumus, kas balstīti uz valsts uzraudzības iestāžu sniegto darbības uzlabošanas plānu un darbības uzlabošanas mērķu uzraudzības informāciju, kas iesniegta saskaņā ar Īstenošanas regulas (ES) Nr. 390/2013 18. panta 4. punktu.
(5)
Attiecībā uz galveno darbības jomu “drošība” - dalībvalstu iesniegto mērķu atbilstība drošības pārvaldības efektivitātei un nopietnības klasifikācijas piemērošanai, pamatojoties uz riska analīzes instrumenta (RAI) metodi, tika novērtēta saskaņā ar principiem, kas minēti Īstenošanas regulas (ES) Nr. 390/2013 IV pielikuma 2. punktā. Minētajā novērtējumā tika konstatēts, ka visu dalībvalstu iesniegtie mērķi attiecībā uz FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB un SW FAB atbilst attiecīgajam Savienības mēroga darbības uzlabošanas mērķim.
(6)
Attiecībā uz galveno darbības jomu “vide” - dalībvalstu iesniegto mērķu atbilstība tika novērtēta saskaņā ar Īstenošanas regulas (ES) Nr. 390/2013 IV pielikuma 3. punktā minētajiem principiem, izmantojot faktiskās trajektorijas horizontālā maršruta lidojuma efektivitātei noteiktās FAB atsauces vērtības, ko aprēķinājis tīkla vadītājs un kas ir noteiktas tīkla darbības plāna (2014-2018/2019) visjaunākajā - 2014. gada jūnija - redakcijā (tīkla darbības plāns), un kas, tās piemērojot, Savienības līmenī nodrošina, ka tiek sasniegts Savienības mēroga darbības uzlabošanas mērķis. Minētajā novērtējumā tika konstatēts, ka visu dalībvalstu iesniegtie mērķi attiecībā uz FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB un SW FAB atbilst attiecīgajam Savienības mēroga darbības uzlabošanas mērķim.
(7)
Attiecībā uz galveno darbības jomu “veiktspēja” - dalībvalstu iesniegto maršruta gaisa satiksmes plūsmas pārvaldības (ATFM) kavēšanās mērķu atbilstība tika novērtēta saskaņā ar Īstenošanas regulas (ES) Nr. 390/2013 IV pielikuma 4. punktā minētajiem principiem, izmantojot veiktspējai noteiktās attiecīgās FAB atsauces vērtības, ko aprēķinājis tīkla vadītājs un kas ir noteiktas tīkla darbības plānā, un kas, tās piemērojot, Savienības līmenī nodrošina, ka tiek sasniegts Savienības mēroga darbības uzlabošanas mērķis. Minētajā novērtējumā tika konstatēts, ka Apvienotās Karalistes un Īrijas iesniegtie mērķi attiecībā uz UK-IR FAB, Lietuvas un Polijas iesniegtie mērķi attiecībā uz Baltic FAB, Dānijas un Zviedrijas iesniegtie mērķi attiecībā uz DK-SE FAB un Igaunijas, Latvijas un Somijas iesniegtie mērķi attiecībā uz NEFAB atbilst attiecīgajam Savienības mēroga darbības uzlabošanas mērķim.
(8)
Attiecībā uz galveno darbības jomu “izmaksu efektivitāte” - dalībvalstu iesniegtie mērķi, kas izteikti maršruta aprēķinātajās vienotajās izmaksās, tika novērtēti saskaņā ar principiem, kas minēti Īstenošanas regulas (ES) Nr. 390/2013 IV pielikuma 5. punktā saistībā ar 1. punktu, ņemot vērā maršruta aprēķināto vienoto izmaksu tendenci otrajā pārskata periodā un kopējā pirmajā un otrajā pārskata periodā (2012.-2019.), pakalpojuma vienību skaitu (satiksmes prognozes) un maršruta aprēķināto vienoto izmaksu līmeni, salīdzinot ar dalībvalstīm, kam ir līdzīgi darbības un ekonomiskie apstākļi. Minētajā novērtējumā tika konstatēts, ka Apvienotās Karalistes un Īrijas iesniegtie mērķi attiecībā uz UK-IR FAB, Lietuvas un Polijas iesniegtie mērķi attiecībā uz Baltic FAB, Grieķijas, Kipras un Maltas iesniegtie mērķi attiecībā uz Blue Med FAB, Bulgārijas un Rumānijas iesniegtie mērķi attiecībā uz Danube FAB, Čehijas Republikas, Horvātijas, Slovēnijas un Ungārijas iesniegtie mērķi attiecībā uz FABCE, Portugāles un Spānijas (kontinentālā daļa un Kanāriju salu tarifikācijas zona) iesniegtie mērķi attiecībā uz FAB SW, Dānijas un Zviedrijas iesniegtie mērķi attiecībā uz DK-SE FAB un Igaunijas, Latvijas un Somijas iesniegtie mērķi attiecībā uz NEFAB atbilst attiecīgajam Savienības mēroga darbības uzlabošanas mērķim.
(9)
Tādēļ Komisija uzskata, ka mērķi, kas iekļauti darbības uzlabošanas plānos, kurus izstrādājusi Apvienotā Karaliste un Īrija attiecībā uz UK-IR FAB, Dānija un Zviedrija attiecībā uz DK-SE FAB, Lietuva un Polija attiecībā uz Baltic FAB un Igaunija, Latvija un Somija attiecībā uz NEFAB, visās četrās galvenajās darbības jomās atbilst Savienības mēroga darbības uzlabošanas mērķiem. Komisija turklāt uzskata, ka Beļģijas, Luksemburgas, Francijas, Nīderlandes un Vācijas iesniegtie mērķi attiecībā uz FABEC, Austrijas, Čehijas Republikas, Horvātijas, Slovākijas, Slovēnijas un Ungārijas iesniegtie mērķi attiecībā uz FABCE, Grieķijas, Itālijas, Kipras un Maltas iesniegtie mērķi attiecībā uz Blue Med FAB, Bulgārijas un Rumānijas iesniegtie mērķi attiecībā uz Danube FAB un Portugāles un Spānijas iesniegtie mērķi attiecībā uz SW FAB galvenajās darbības jomās “drošība” un “vide” atbilst Savienības mēroga darbības uzlabošanas mērķiem. Komisija arī uzskata, ka Grieķijas, Kipras un Maltas iesniegtie mērķi attiecībā uz Blue Med FAB, Bulgārijas un Rumānijas iesniegtie mērķi attiecībā uz Danube FAB, Čehijas Republikas, Horvātijas, Slovēnijas un Ungārijas iesniegtie mērķi attiecībā uz FAB CE un Portugāles un Spānijas iesniegtie mērķi attiecībā uz SW FAB galvenajā darbības jomā “izmaksu efektivitāte” atbilst Savienības mēroga darbības uzlabošanas mērķiem. Tādēļ attiecībā uz visiem minētajiem mērķiem nav nepieciešams izdot ieteikumus, lai attiecīgās valsts uzraudzības iestādes sniegtu pārskatītus mērķus. Attiecībā uz minēto dalībvalstu iesniegtajiem mērķiem, kas neatbilst attiecīgajiem Savienības mēroga darbības uzlabošanas mērķiem, Komisija ir izdevusi ieteikumus, kas izklāstīti Komisijas Īstenošanas lēmumā par mērķu neatbilstību C(2015) 1263.
(10)
Šajā lēmumā paredzētie pasākumi ir saskaņā ar Vienotās gaisa telpas komitejas atzinumu,
IR PIEŅĒMUSI ŠO LĒMUMU.
1. pants
Mērķi, kas iekļauti saskaņā ar Regulu (EK) Nr. 549/2004 iesniegtajos darbības uzlabošanas plānos un kas ir uzskaitīti pielikumā, atbilst Savienības mēroga darbības uzlabošanas mērķiem otrajam pārskata periodam, kas noteikti Īstenošanas lēmumā 2014/132/ES.
2. pants
Šis lēmums ir adresēts dalībvalstīm.
Briselē, 2015. gada 2. martā

Labels: 11
8
4
20